Ona Barisaitė

Ona Barisaitė (1934 m. gruodžio 22 d. Panevėžyje – 2011 m. birželio 26 d. Vilniuje) – Lietuvos gydytoja chirurgė.

 Biografija 
Gimė pedagogės Sofijos Stalionytės-Barisienės ir inžinieriaus Juozo Bariso šeimoje. Šeimoje jau augo seserys Danutė (1929–2023) ir Laima (1930–2005), brolis Antanas (1933–1986).

1940–1944 m. Ona Barisaitė mokėsi Panevėžio pradžios mokykloje Nr. 1. 1952 m. baigė Panevėžio 2-ąją vidurinę mokyklą ir įstojo į Vilniaus universiteto Medicinos fakultetą. Mokslus baigė 1958 m., buvo paskirta dirbti chirurge Vilniaus I tarybinėje klinikinėje ligoninėje. Teko dirbti Vilniaus universiteto Medicinos fakulteto Hospitalinės chirurgijos katedros vyr. laborante, Širdies ir kraujagyslių sistemos eksperimentinės chirurgijos skyriaus vyr. moksline bendradarbe. Vėliau dirbo Vilniaus universiteto ligoninės Santariškių klinikose.

1984 m. O. Barisaitei suteikta aukščiausia gydytojo chirurgo kvalifikacinė kategorija. 1985–2000 m. – kardiochirurgė Vilniaus universiteto Širdies chirurgijos centre.

Savo pasišventimą chirurgijai ir ligoniams derino su dailininkės talentu ir nupiešė beveik visų Vilniuje darytų širdies operacijų schemas. O. Barisaitės piešinių yra knygose: Vytauto Sirvydžio monografijoje „Širdies operacijos“ (Vilnius, 2021), „Klinikinė chirurgija“ (Vilnius, 1969, 1980), „Širdis yra graži. Knyga apie profesorių Algimantą Marcinkevičių“ (Vilnius, 2011).

Vilniaus universiteto Širdies chirurgijos klinikos įkūrėjo prof. Algimanto Marcinkevičiaus palaikoma O. Barisaitė rinko eksponatus Vilniaus miesto klinikinėje ligoninėje kuriamam Lietuvos chirurgų draugijos muziejui.

1991 m. sausio 13 d. kartu su kitais gydytojais O. Barisaitė prie LR Seimo organizavo Raudonojo Kryžiaus medicinos punktą ir teikė pagalbą nukentėjusiems. Už drąsą ir pasiaukojimą ginant Lietuvos laisvę ir nepriklausomybę apdovanota Sausio 13-osios atminimo medaliu.Pasišventimas – didi dvasios galia: gydytojai chirurgei Onai Barisaitei – 90. Panevėžio kraštas virtualiai (nuoroda tikrinta 2025-04-02).

Palaidota Saltoniškių kapinėse Vilniuje.Knizikevičienė, Liudvika. Gydytoja chirurgė Ona Barisaitė. Iš Savanorio Juozo Bariso šeimos šviesa. Panevėžys: [D. Rudžio individuali įmonė], 2016, p. 101. ISBN 978-609-95612-9-5.

 Atmintis 
Panevėžio apskrities Gabrielės Petkevičaitės-Bitės viešojoje bibliotekoje saugomas Barisų šeimos fondas. Fonde – Barisų šeimos dokumentai, fotografijos, korespondencija, O. Barisaitės piešiniai, dienoraščiai ir kiti dokumentai.

 Šaltiniai 

Kategorija:Lietuvos chirurgai
Kategorija:Lietuvos gydytojai
Kategorija:Lietuvos kardiochirurgai